  Майя Бывальцева Удмуртиысь Тазалыкез утёнъя министерство «Десятилетие детства» федерал программа улсын Ижын кар перинатальной центр пуктыны куриськон сётӥз. Со сярысь вераз удысэтлэн кивалтӥсезлэн воштӥсез Людмила Гузнищева. Ижкарысь нылпи юртъёс вужмемын ни, туала куронъёслы уг тупало Людмила Гузнищева, Удмуртиысь тазалыкез утёнъя министрлэн воштӥсезГузнищевалэн верамезъя, нылпи ваён юртъёс но акушеръёс понна валтӥсез — нылпиез нуллыны но умоен вордыны юрттон. Нейрохирургия, кардиохирургия — ваньмыз одӥг центрын луыны кулэ, пиналъёсты одӥг интыысь мукетаз нуллоно медаз луы. Удмуртия программае шедиз ке, вуж нылпи юртъёслы кулэлык быроз, пинал ваёно кышномуртъёсты туала куронъёслы тупась ужан тӥрлыкен тырмытэм одӥг эмъюртын кутозы. «Перинатальной центрын утялтонъя кыкетӥез люкет вань. Одӥгаз но нылпи юртын со ӧвӧл», — валэктӥз министрлэн воштӥсез. Ижкарын нырысетӥзэ перинатальной центрез 2010-тӥ арын усьтӥзы. Солы луыса вож нуныос бырон учыръёсты 2,5 поллы кулэстыны, вазь вордскем пиналъёсты умойгес утялтонлэсь ӟечлыксэ будэтыны луиз. Выль программае пырон понна куриськон дасямын, отын рос-прос гожтэмын, малы Удмуртилы кыкетӥез центр кулэ. Программае шедьыны луонлыкъёс вань. Людмила Гузнищевалэн верамезъя, улосвылъёсты, кытын лэсьтӥськон кутскоз, 2018–2019 аръёсы пусъёзы. Тегъёс: Тазалык Ижкар нылпиос Удмуртия  